Søren Søndergaard (EL), 2003-02-19:
Jeg vil dog også godt understrege efter den diskussion, der har været, at vi selvfølgelig stadig vil følge myndighedernes praksis for at se, om vedtagelsen får den fornødne effekt. Regeringens deltagelse i vedtagelsen medfører selvfølgelig en forpligtelse for regeringen til at sørge for, at den bliver udført i praksis, og vi vil se til, at det kommer til at ske.
For Enhedslisten er det en afgørende forudsætning for forsvaret af løn- og arbejdsforhold, at vi har et organiseret, overenskomstdækket arbejdsmarked.
Når rigmandsfamilier i whiskybæltet, vognmænd, byggefirmaer og restauratører beskæftiger illegal arbejdskraft til en ussel hyre, er det en trussel mod løn- og arbejdsforhold for alle.
Der er tit tale om, at rige mennesker udnytter fattige østeuropæiske bygningsarbejdere til ombygning af parcelhusidyllen til en billig penge.
Det kan der ikke siges nok dårligt om, men det er endnu vigtigere også at gøre noget ved, at de ansvarlige afsløres og straffes.
Der er ikke tale om noget teoretisk problem.
F.eks. kan jeg her nævne de erfaringer, som Træ-Industri-Bygs afdeling i Silkeborg har gjort.
Afdelingen har to gange forsøgt at anmelde sager, og i ingen af tilfældene er politiet dukket op i tide.
Den ene sag handlede om et par russiske arbejdere, der opførte en bjælkehytte.
Det blev anmeldt til politiet, som først kom 8 dage senere, da russerne var forsvundet.
Den anden sag drejede sig om otte polakker, og her kom politiet 5 dage senere, selvfølgelig efter at de illegale arbejdere var ude af klappen.
Jeg vil godt understrege, at problemerne med illegal arbejdskraft ikke blot handler om, at nogle enkeltstående arbejdsgivere eller private bygherrer får nogle relativt tilfældige indskydelser.
Alt det materiale, vi har, tyder på, at der er tale om en organiseret overtrædelse af lovgivningen.
Herfra var ægteparrets ønske blevet videreformidlet til en engelsktalende person i Litauen, som kontaktede ægteparret telefonisk og aftalte pris og nærmere omstændigheder for byggeriet.
Der er således mange grunde til at styrke indsatsen for at forhindre brugen af illegal arbejdskraft og effektivt straffe dem, der overtræder loven.
I det forslag til vedtagelse, som Enhedslisten også har været med til at fremsætte, er der opstillet nogle redskaber
til at komme videre i bekæmpelsen af det illegale arbejde.
Jeg vil især hæfte mig ved forslaget om oprettelse af regionale netværk mellem myndighederne, fagforeningerne og arbejdsgiverne.
Det er velkendt, at ikke mindst fagforeningerne gør en stor indsats for at finde frem til de arbejdsgivere, der beskæftiger illegal arbejdskraft, men når de anmelder dem til politiet, støder de gang på gang ind i et manglende samarbejde og til tider også manglende viden fra politiets side.
Den indsats, der ydes fra de lokale fagforeninger, som støver arbejdspladser med illegal arbejdskraft op, er noget, der koster tid og penge.
Det er et vigtigt stykke fagligt arbejde, der også på denne måde sikrer ordentlige løn- og arbejdsforhold, men hvis der skal være en mening med det, må det altså også være et ufravigeligt krav, at myndighederne følger det hurtigt og effektivt op.
Det skal ske i fremtiden, og det håber vi at dagens vedtagelse vil være med til at sikre.